เปิดอาคารวิปัสสนาวีระภุชงค์ ที่วัดไทยพุทธคยา อินเดีย
เมื่อเวลา 09.19 น. วันที่ 23 ม.ค.2560 (ตามเวลาท้องถิ่น) ไว เด่นชัย เด่นชัยประดิษฐ์ ผู้สื่อข่าวไทยรัฐ รายงานมาจาก วัดไทยพุทธคยา เมืองคยา รัฐพิหาร สาธารณรัฐอินเดียว่า พระธรรมวรนายก ที่ปรึกษาเจ้าคณะจังหวัดนครราชสีมา ประธานโครงการส่งเสริมพระสงฆ์ไทยไปศึกษาและปฏิบัติธรรมเชิงลึก ณ แดนพุทธภูมิ เป็นประธานฝ่ายสงฆ์ พร้อมด้วยพระธรรมโพธิวงศ์ หัวหน้าพระธรรมทูตสายประเทศอินเดีย-เนปาล, เจ้าอาวาสวัดไทยพุทธคยา สาธารณรัฐอินเดีย ตลอดจนคณะพระสงฆ์นานาชาติ นายวินัย นางนวลละออ วีระภุชงค์ เป็นประธานฝ่ายฆราวาส โดยมีนายสุภชัย วีระภุชงค์ เลขาธิการสถาบันโพธิคยาวิชชาลัย นำคณะที่ปรึกษา กรรมการสถาบันโพธิคยาวิชชาลัย 980 และครอบครัววีระภุชงค์ ร่วมพิธีเปิดอาคารวิปัสสนาวีระภุชงค์ International Meditation Center ณ วัดไทยพุทธคยา เมืองคยา รัฐพิหาร สาธารณรัฐอินเดีย,ทั้งนี้สืบเนื่องจากเมื่อปีพุทธศักราช 2556 วัดไทยพุทธคยา วัดไทยแห่งแรกในต่างประเทศ มีอายุครบ 55 ปี รัฐบาลไทยจึงอนุมัติให้ทำการบูรณะและปฏิสังขรณ์ขึ้นเป็นครั้งแรก ด้วยเหตุของความเสื่อมโทรมทั้งตัวอาคาร การจัดพื้นที่ให้เหมาะสมกับยุคสมัยปัจจุบันและในอนาคต สามารถรองรับได้อย่างเพียงพอต่อความต้องการและเกิดประโยชน์สูงสุดในทุกด้าน อาคารวิปัสสนาวีระภุชงค์ จึงเป็นหนึ่งในอาคารที่สร้างขึ้นใหม่ พร้อมกันกับการบูรณะอาคารเก่าอื่นๆ ภายในวัด ด้วยมีวัตถุประสงค์หลักเพื่อใช้เป็นสถานที่รองรับการปฏิบัติธรรมวิปัสสนากรรมฐานของพระสงฆ์ไทย พระสงฆ์นานาชาติ การฝึกพระธรรมทูตทั้งด้านปริยัติ ปฏิบัติ และปฏิเวธ ตลอดจนเพื่อเป็นประโยชน์แก่สาธุชนทั่วไปที่ใคร่ศึกษา และฝึกปฏิบัติธรรม,สำหรับอาคารวิปัสสนาวีระภุชงค์ International Meditation Center นับเป็นอาคารที่มีความพร้อมในด้านของการเป็นพื้นที่ ที่จะสามารถรองรับผู้ศึกษา เรียนรู้ และฝึกปฏิบัติธรรมวิปัสสนากรรมฐาน ทั้งแก่พระธรรมทูต คณะพระสงฆ์และฆราวาสในระดับนานาชาติ โดยเมื่อวันที่ 23 กุมภาพันธ์ พุทธศักราช 2557 ได้รับพระมหากรุณาธิคุณจากสมเด็จพระเทพรัตนราชสุดาฯ สยามบรมราชกุมารี ทรงเจิมแผ่นทองมงคลฤกษ์หอวิปัสสนาวีระภุชงค์ ณ พระอุโบสถ วัดไทยพุทธคยา,อาคารวิปัสสนาวีระภุชงค์ ออกแบบสถาปัตยกรรมแบบไทยร่วมสมัย มีขนาดความกว้าง 6 เมตร ยาว 35 เมตร สูง 3 ชั้น โดยแต่ละชั้นแบ่งพื้นที่ใช้สอยดังนี้ ชั้นใต้ดิน เป็นพื้นที่อเนกประสงค์ และที่ตั้งสำนักงาน โดยในช่วงเข้าพรรษาจะใช้เป็นห้องเรียนภาษา และวิชาการต่างๆ ของพระธรรมทูต แม่ชี อุบาสก และอุบาสิกา ชั้นที่หนึ่ง แบ่งพื้นที่เป็นห้องรับรอง ห้องอาหารขนาดความจุ 100 คน และห้องครัว ชั้นที่สอง แบ่งพื้นที่เป็นห้องประชุม ห้องฝึกปฏิบัติการ และห้องโถงใหญ่ใช้สำหรับศึกษาและปฏิบัติวิปัสสนากรรมฐาน ขนาดความจุ 120 คน ชั้นที่สาม แบ่งพื้นที่เป็นห้องพักพระวิปัสสนาจารย์ จำนวน 8 ห้อง เป็นห้องน้ำในตัว และห้องนำ้แยกชายหญิงทุกชั้น ชั้นดาดฟ้า เป็นลานอเนกประสงค์ และเป็นที่ตั้งของศาลาเรือนไทย ทั้งนี้ใช้เวลาในการก่อสร้างกว่าสองปี ประสานภารกิจ สำเร็จด้วยทุนทรัพย์ประมาณ 38,000,000 รูปี.
คณะพระสงฆ์นานาชาติ เจ้าอาวาสวัดไทยพุทธคยา และฆราวาส ร่วมพิธีเปิดอาคารวิปัสสนาวีระภุชงค์ International Meditation Center ณ วัดไทยพุทธคยา เมืองคยา รัฐพิหาร สาธารณรัฐอินเดีย โดยใช้เพื่อเรียนรู้ และฝึกปฏิบัติธรรม
วัดไทยพุทธคยา,อินเดีย,อาคารวิปัสสนาวีระภุชงค์,สุภชัย วีระภุชงค์,พระสงฆ์ไทย